**APROBAT**prin Ordinul Directorului Instituției publice

„Agenția de Guvernare Electronică”

|  |  |  |  |
| --- | --- | --- | --- |
| Nr. | 3005-36 | din | 02 iulie 2019 |

**MODELUL CONTRACTULUI**

**de schimb de date prin intermediul platformei de interoperabilitate (MConnect)**

Nr. \_\_\_\_\_\_ din \_\_\_\_\_\_\_\_\_\_\_\_\_, mun. Chișinău

**I. PREVEDERI GENERALE**

1. **Părțile Contractului:**
2. Instituția publică „Agenția de Guvernare Electronică” în calitate de autoritate competentă pentru schimb de date și interoperabilitate (în continuare – *autoritate competentă*), conform Legii nr. 142/2018, reprezentată de către dna Olga TUMURUC, Director, care acționează în baza Statutului, aprobat prin Hotărârea Guvernului nr.760/2010.
3. \_\_\_\_\_\_\_\_\_\_\_\_\_\_\_(*denumirea companiei*)în calitate de participant privat la schimbul de date (în continuare – *participant privat*), reprezentată de către domnul/doamna, cu funcția de \_\_\_\_\_\_\_\_\_\_ (*funcția*), care acționează în baza Statutului.
4. **Noțiunile** utilizate în prezentul Contract au semnificațiile specificate în Legea nr. 142/2018 cu privire la schimbul de date și interoperabilitate, precum și Regulamentul privind modul de utilizare a platformei de interoperabilitate (MConnect), aprobat prin Hotărârea Guvernului nr. 211/2019. La fel, prezentul Contract utilizează suplimentar noțiuni a căror semnificație este definită mai jos:

a) *set de date* – o colecție de date și/sau structuri de date, ce descriu un anumit obiect informațional dintr-un sistem de evidență/registru, într-un anumit moment de timp. (Exemplu: obiectul *informațional persoana fizică*, din Registrul de stat al populației, care conține colecția de date: IDNP, Nume, Prenume și/sau structuri de date: Rude, Adresă, și valorile corespunzătoare ale acestora, constituie un set de date);

b) *act de prestare și acceptare a serviciilor de schimb de date* – document, întocmit de autoritatea competentă prin care se confirmă faptul că serviciile de schimb de date au fost efectiv prestate de autoritatea competentă, într-un anumit volum și conform unui nivel agreat de servicii, iar participantul privat nu are pretenții privitor la calitatea serviciilor de schimb de date;

c) *taxa de configurare* – taxă percepută pentru lucrările de configurare a platformei MConnect pentru elaborarea serviciilor informaționale de furnizare și/sau consumare a unui set anumit de date prin platforma MConnect. Taxa de configurare se achită pentru fiecare set de date configurat, precum și pentru oricare modificări, completări la seturi de date deja configurate;

d) *taxa pentru schimb de date* – taxă percepută lunar pentru volumul de date consumat și/sau furnizat de participantul privat la schimbul de date prin intermediul platformei MConnect;

e) *sistemul/rețeaua telecomunicațională a autorităților publice (STAAP/RTAAP)* – sistem de comunicare și transmitere electronică securizată a datelor și informațiilor, utilizat exclusiv de autoritățile administrației publice.

f) *conexiune VPN (Virtual Private Network)* – conexiune prin rețea privată virtuală, care permite sistemului informațional al participantului privat a se conecta la STAAP/RTAAP pentru a face schimb de date prin intermediul platformei MConnect și care asigură participantului privat beneficiile de funcționalitate ale STAAP/RTAAP, dar și respectă politicile de securitate ale acesteia.

1. Prezentul Contract este încheiat pentru o perioadă nedeterminată. Termenul Contractului poate fi revizuit de comun acord și în dependență de evoluțiile, modificările legislației, prin semnarea unui amendament la Contract.
2. **Obiectul** prezentului Contract îl constituie realizarea schimbului de date între sisteme și resurse informaționale prin intermediul platformei de interoperabilitate (MConnect) (în continuare – *platforma MConnect*), precum și accesul la date utilizînd serviciul electronic guvernamental de acces la date (MAccess) (în continuare – *serviciul MAcces*), în scopurile conforme legii, potrivit anexelor la prezentul Contract, care sînt părți integrante ale acestuia.
3. **Condițiile și parametrii tehnici** în care are loc schimbul de date (furnizarea/consumul datelor) și informația de contact privind persoanele din partea părților contractante, responsabile de schimbul de date prin platforma MConnect, sunt indicate în anexele tehnice ale prezentului Contract.

**II. DREPTURILE ȘI OBLIGAȚIILE PĂRȚILOR**

1. În scopul realizării clauzelor prezentului Contract, **autoritatea competentă are următoarele drepturi:**
2. să solicite de la participantul privat date suplimentare, prin modificarea anexelor la prezentul Contract, în contextul solicitărilor altor participanți la schimbul de date, conform legislației;
3. să asigure preluarea datelor de la participantul la schimbul de date (furnizor de date) în condițiile parametrilor tehnici agreați;
4. să asigure transmiterea datelor către participantul privat în conformitate cu drepturile legale ale acestuia și parametrii tehnici agreați;
5. să efectueze agregarea și/sau consolidarea datelor disponibile/transmise prin intermediul platformei MConnect, în conformitate cu prevederile din prezentul Contract;
6. să supună datele primite de la participantul la schimbul de date (furnizor de date) unui proces de adaptare conform necesităților participantului privat, după caz, utilizând funcționalitățile platformei MConnect;
7. să decidă asupra cazurilor privind suspendarea și/sau deconectarea serviciilor de schimb de date prin platforma MConnect, în conformitate cu prevederile legale;
8. să monitorizeze respectarea de către participantul privat a procedurilor de conectare, suspendare și deconectare de la platforma MConnect și a modului de utilizare, respectarea nivelului agreat de servicii, inclusiv conform prevederilor Contractului;
9. să sesizeze organele competente în caz de depistare a încălcărilor comise de către participanții la schimbul de date în contextul utilizării platformei MConnect;
10. să notifice participanților la schimb de date (furnizori de date) faptul conectării participantului privat, cu indicarea temeiului legal de acces la datele puse la dispoziție;
11. să solicite de la participantul privat informație de referință (feedback) privind utilizarea platformei MConnect;
12. să ofere asistență și consultanță participantului privat în procesul de identificare a necesităților de consum de date și descriere tehnică a acestora sub forma unor Anexe tehnice la prezentul Contract;
13. să solicite de la participantul privat detaliile și informațiile necesare pentru soluționarea erorilor, a incidentelor înregistrate, cu implicarea acestora, după caz.
14. În scopul realizării clauzelor prezentului Contract, **autoritatea competentă are următoarele obligații:**
15. să asigure dezvoltarea serviciilor informaționale conform Anexelor tehnice ale prezentului Contract;
16. să asigure transferul datelor către participantul privat, prin platforma MConnect fără denaturarea acestora;
17. să asigure, în caz de necesitate, acordarea asistenței metodologice și tehnice participantului privat în procesul de conectare a acestora la platforma MConnect;
18. să anunțe participantul privat despre certificatele noi obținute pentru sistemele informaționale integrate cu platforma MConnect cu cel puțin 10 zile lucrătoare înainte de expirarea celor utilizate curent;
19. să desemneze persoane de contact responsabile de proiectele de integrare;
20. să asigure respectarea nivelului agreat al serviciilor pentru schimbul de date, în condițiile anexelor tehnice ale prezentului Contract;
21. să asigure jurnalizarea schimbului de date cu caracter personal efectuat prin intermediul platformei MConnect;
22. să informeze participantul privat despre vulnerabilitățile și incidentele de securitate la utilizarea platformei MConnect, imediat sau în termen de cel mult două zile lucrătoare din momentul depistării acestora;
23. să asigure înregistrarea, investigarea, monitorizarea, soluționarea și înlăturarea în termenele stabilite a erorilor comunicate de participanți, a vulnerabilităților și a incidentelor depistate;
24. să asigure funcționarea, administrarea și dezvoltarea continuă a platformei MConnect;
25. să asigure securitatea informațională a platformei MConnect;
26. să inițieze procesul de deconectare de la platforma MConnect în cazurile prevăzute de prezentul Contract;
27. să prezinte lunar, până la data de 5 a lunii următoare perioadei de gestiune, participantului privat actele de prestare și acceptare a serviciilor de schimb de date;
28. În scopul realizării clauzelor prezentului Contract, **participantul privat are următoarele drepturi:**
29. să solicite conectarea la platforma MConnect, în scopul consumului de date, cu respectarea prevederilor prezentului Contract, adresând autorității competente o solicitare de conectare de modelul prestabilit;
30. să solicite autorității competente inițierea proiectelor de integrare pentru a putea consuma sau furniza un set diferit de date ori cu alți parametri tehnici decât cei stabiliți anterior în anexele tehnice agreate;
31. să consulte catalogul semantic și să identifice seturile de date pe care intenționează să le consume;
32. în caz de necesitate, să analizeze și să modifice procesele de lucru, fluxurile și resursele informaționale necesare pentru realizarea proiectelor de integrare;
33. să acceseze și să utilizeze platforma MConnect în conformitate cu prevederile legislației și ale prezentului Contract;
34. să revizuiască și/sau să rezilieze contractele sau acordurile existente cu ceilalți participanți în vederea implementării schimbului de date prin platforma MConnect;
35. să solicite autorității competente adaptarea și/sau reutilizarea datelor disponibile/transmise prin intermediul platformei MConnect;
36. să solicite autorității competente informații referitoare la respectarea nivelului agreat al serviciilor conform indicatorilor stabiliți în anexele tehnice;
37. să solicite autorității competente informații privind participanții care solicită datele din resursele informaționale pe care le dețin;
38. În scopul realizării clauzelor prezentului Contract, **participantul privat are următoarele obligații:**
39. să justifice scopul, volumul și modul de utilizare a informației consumate prin platforma MConnect;
40. să asigure disponibilitatea necesară a sistemelor informaționale și/sau a bazelor de date conform necesităților proiectelor de integrare și anexelor la prezentul Contract;
41. să prezinte autorității competente, la necesitate, documentația aferentă și orice altă informație necesară pentru realizarea integrărilor descrise în anexele la prezentul Contract;
42. să respecte regimul corespunzător de confidențialitate și securitate a informației;
43. să obțină și gestioneze, pe cont propriu, certificatele de cheie publică, pentru fiecare sistem informațional deținut, care urmează a fi integrate cu platforma MConnect;
44. să anunțe autoritatea competentă despre certificatele noi obținute pentru sistemele informaționale integrate cu platforma MConnect cu cel puțin 10 zile lucrătoare înainte de expirarea celor utilizate curent;
45. să obțină și gestioneze pe cont propriu conexiunea VPN, necesară asigurării accesului în RTAAP în scopul implementării schimbului de date prin platforma MConnect;
46. să asigure consumul de date prin intermediul platformei MConnect avînd la bază un temei legal, în scopul exercitării atribuțiilor sale legale și utilizarea acestora, pe proprie răspundere, în limitele și în conformitate cu competențele stabilite de lege și prezentul Contract;
47. să asigure respectarea prevederilor Legii nr. 133/2011 privind protecția datelor cu caracter personal în cazul consumului și/sau furnizării prin intermediul platformei MConnect a datelor cu caracter personal;
48. să informeze autoritatea competentă despre erorile apărute în procesul schimbului de date, vulnerabilitățile, inclusiv incidentele de securitate ale sistemelor informaționale conectate la platforma MConnect, imediat, iar dacă aceasta nu este posibil, în termen de cel mult două zile lucrătoare din momentul depistării acestora;
49. să prezinte necondiționat autorității competente informația necesară pentru înlăturarea erorilor și a vulnerabilităților și pentru soluționarea incidentelor de securitate;
50. să asigure veridicitatea și actualitatea datelor care sunt implicate în schimburile de date, precum și sustenabilitatea sistemelor informaționale care sunt conectate la platforma MConnect;
51. să respecte obligația de a nu modifica datele consumate prin platforma MConnect;
52. să aplice măsurile necesare în scopul neadmiterii transmiterii (publicării, difuzării) și/sau utilizării nesancționate de către persoane terțe a informației primite;
53. să nu divulge unei terțe persoane informații legate de modalitatea de autentificare și/sau autorizare, modalitatea tehnică de conectare, schimb de date şi monitorizare, precum și oricare altă informație ce ține de schimbul de date prin platforma MConnect;
54. să ofere informația solicitată de către autoritatea competentă cu privire la utilizarea platformei MConnect în scopul îmbunătățirii calității acesteia;
55. să testeze serviciul informațional de consum de date pus la dispoziție prin platforma MConnect;
56. să desemneze persoane de contact responsabile de implementarea proiectelor de integrare, iar în caz de schimbare a acestora, să anunțe autoritatea competentă în termen de cinci zile lucrătoare;
57. să recepționeze serviciile de schimb de date puse la dispoziție de autoritatea competentă și să semneze actele de prestare și acceptare a serviciilor de schimb de date înaintate de autoritatea competentă în condițiile prezentului Contract;
58. să achite taxa de configurarea și taxa pentru schimbul de date conform facturilor înaintate de autoritatea competentă în condițiile prezentului Contract;
59. să înainteze autorității competente o solicitare motivată de suspendare a schimbului de date prin platforma MConnect.
60. Cooperarea dintre autoritatea competentă și participantul privat se asigură prin schimb de informații, ședințe comune de evaluare, planificare, audit. Comunicarea dintre autoritatea competentă și participantul privat se realizează prin intermediul persoanelor responsabile pe subiecte juridice și tehnice desemnate de ambele părți. Datele de contact ale persoanelor responsabile pe subiecte juridice și tehnice pentru fiecare flux de schimb de date, se indică în anexele tehnice ale prezentului Contract.
61. Autoritatea competentă este în drept să efectueze auditul schimbului de date și a respectării condițiilor și cerințelor tehnice din oficiu, fie în baza unei solicitări argumentate a participantului la schimbul de date. Modul de efectuare a auditului este stabilit de autoritatea competentă.
62. Concluziile generate de eforturile de monitorizare, control și evaluare sistematică servesc drept bază în luarea deciziilor corective pe parcursul utilizării platformei MConnect, în planificarea activităților la diferite etape de utilizare a platformei MConnect, la evaluarea performanței autorității competente și a participantului privat din perspectiva interoperabilității și schimbului de date, în supravegherea procesului de schimb de date.
63. Participantul privat care nu deține un sistem informațional capabil să consume date în regim automatizat prin platforma MConnect, accesează datele utilizînd serviciul MAccess (interfață a platformei MConnect de acces la date). Schimbul de date utilizînd serviciul MAccess se efectuează conform regulilor generale, stabilite de Regulamentul privind modul de utilizare a platformei MConnect, aprobat prin Hotărîrea Guvernului nr. 211/2019 și prezentul Contract.

**III. PROCEDURA DE INTEGRARE**

1. Autoritatea competentă elaborează serviciul informațional de consum și/sau furnizare a datelor conform anexelor tehnice agreate și semnate de ambele părți.
2. În scopul asigurării conexiunii la platforma MConnect, participantul privat obține de la IP „Serviciul Tehnologii Informaționale și Securitate Cibernetică” o conexiune VPN cu alocarea, în acest fel a unei adrese IP în RTAAP. Adresa IP în RTAAP alocată participantului privat se comunică autorității competente, prin mijloacele de comunicare agreate, care asigură configurarea accesului la platforma MConnect pentru adresa IP în cauză.
3. Pentru securizarea serviciului informațional părțile convin să utilizeze standardul WS Security, prin certificate de autentificare fără mijloc criptografic pentru fiecare sistem informațional integrat cu platforma MConnect. În acest scop părțile vor face schimb de chei publice ale certificatelor menționate și vor asigura, fiecare în parte configurarea certificatelor (cheia privată pentru propriul sistem și cheia publică a sistemului cu care comunică) pentru propriul sistem informațional.
4. Ulterior elaborării serviciului, autoritatea competentă va transmite participantului privat, prin mijloace de comunicare agreate (poșta electronică indicată a persoanei responsabile desemnată de participantul privat) informația necesară – credențiale de acces – pentru accesarea pe mediul de test a datelor solicitate.
5. Participantul privat efectuează toate testările necesare în privința conexiunii de furnizare și/sau de consum de date pe mediul de test din platforma MConnect.
6. Testele de performanță, de funcționalitate, securitate ale sistemelor informaționale ale participantului privat ce consumă/furnizează date prin intermediul platformei MConnect, care se referă la testarea conexiunilor la platforma MConnect, se efectuează de către participantul privat conform unui plan de testare agreat cu autoritatea competentă.
7. Credențialele de acces pe mediul de producție la serviciul informațional sînt puse la dispoziție de autoritatea competentă participantului privat în urma unei notificări privind efectuarea cu succes a testărilor necesare și solicitării exprese privind migrarea serviciului pe mediul de producție.
8. Din considerente de asigurare a securității informaționale, autoritatea competentă își rezervă dreptul de a revizui metoda tehnologică de conectare la platforma MConnect și expunere a serviciilor informaționale. În acest caz, autoritatea competentă va informa participantul privat despre migrarea la o altă modalitate tehnologică de conectare la platforma MConnect și va agrea de comun acord cu participantul privat un termen de migrare. Costurile legate de lucrările de ajustare a sistemelor informaționale proprii, necesare în acest scop vor fi asigurate de fiecare parte pentru propriul sistem informațional.
9. Suspendarea și deconectarea serviciilor informaționale de schimb de date are loc în condițiile Legii nr. 142/2018 privind schimbul de date și interoperabilitatea și a Regulamentului privind modul de utilizare a platformei MConnect, aprobat prin Hotărîrea Guvernului nr. 211/2019.

**IV. PREȚUL CONTRACTULUI. PRESTAREA ȘI ACCEPTAREA SERVICIILOR**

1. Pentru schimbul de date prin platforma MConnect efectuat cu participantul privat este percepută o taxă de configurare și o taxă pentru schimb de date, stabilită în conformitate cu prevederile Regulamentului privind modul de utilizare a platformei MConnect, aprobat prin Hotărîrea Guvernului nr. 211/2019.
2. Participantul privat achită taxa de configurare care constituie 1000 (una mie) lei pentru fiecare set de date configurat, precum și pentru oricare modificări, completări la seturi de date deja configurate.
3. Taxa de configurare se plătește în monedă națională (MDL), prin transfer de pe contul participantului privat la contul indicat de autoritatea competentă în prezentul Contract, în baza facturii emise de aceasta.
4. Autoritatea competentă prezintă participantului privat factura pentru achitarea taxei de configurare în decurs de 5 (cinci) zile de la data semnării anexei tehnice care descrie fluxul de schimb de date ce necesită a fi configurat și elaborat.
5. Taxa pentru schimb de date constituie taxa percepută lunar pentru volumul de date consumat și/sau furnizat de participantul privat, prin intermediul platformei MConnect.
6. Taxa pentru schimb date este variabilă în funcție de numărul de interpelări efectuate cu succes, conform tabelului 1 și se calculează după modelul indicat în tabelul 2 *(a se vedea mai jos)*.

Tabelul 1

|  |  |
| --- | --- |
| **Număr de interpelări\*** | **Taxa aplicată per interpelare** |
| Primele 10 | 0 lei |
| 11-100 | 10 lei |
| 101-1000 | 5 lei |
| 1001-10000 | 1 leu |
| 10001-100000 | 0,5 lei |
| Peste 100000 | 0,25 lei |

    \* Numărul de interpelări ale serviciului informațional de schimb de date, efectuate cu succes de către sistemul informațional al participantului, în decurs de o lună.

Tabelul 2

|  |
| --- |
| **Model de calcul al taxei pentru date** |
| Număr de interpelări efectuate cu succes în decurs de o lună = 756 i |
| Calcul sumă spre achitare:  10 i x 0 lei + 90 i x 10 lei + 656 i x 5 lei = 4180 lei |
| Total spre achitare: 4180 lei |

1. Autoritatea competentă prezintă lunar, pînă la data de 5 (cinci) a lunii următoare perioadei de gestiune, participantului privat actele de prestare și acceptare a serviciilor de schimb de date, livrate conform anexelor tehnice ale prezentului Contract.
2. Actele de prestare și acceptare a serviciilor de schimb de date includ rapoarte privind volumul și nivelul serviciilor de schimb de date prestate în perioada de referință, conform tuturor anexelor tehnice ale prezentului Contract.
3. Participantul privat semnează actele de prestare și acceptare a serviciilor de schimb de date sau prezintă autorității competente pretențiile sale. Dacă în termen de 5 (cinci) zile lucrătoare autoritatea competentă nu primește răspuns, actele de prestare și acceptare a serviciilor de schimb de date se consideră a fi semnate de către participantul privat.
4. Costul serviciilor de schimb de date se achită de participantul privat, la bugetul de stat la codul Clasificației Economice 142 219 *„Taxele percepute de la participanții privați pentru schimbul de date prin platforma interoperabilitate”*, la codul IBAN **MD50TRGAAA14221901000000,** lunar, pînă la data de 10 (zece) a lunii următoare, conform facturilor emise de autoritatea competentă.
5. Pentru achitarea cu întîrziere a plății pentru serviciile de schimb de date prin intermediul platformei MConnect se percepe o penalitate în mărime de 0,1% din suma restantă, calculată pentru fiecare zi de întîrziere. Penalitatea se va reflecta în modul corespunzător în actul de prestare și acceptare a serviciilor.
6. Pentru neachitarea în decurs de două luni consecutive a serviciilor de schimb de date prin intermediul platformei MConnect, autoritatea competentă dispune deconectarea participantului privat în cauză de la serviciul informațional de furnizare și/sau consum de date, cu preavizarea acestuia cu cel puțin zece zile înainte de deconectare. Preavizarea privind deconectarea participantului privat are loc prin expedierea unei scrisori cu o confirmarea poștală de primire recomandată (A.R.).
7. Cheltuielile ce țin de modificările în sistemele informaționale ale participantului privat, aferente procesului de conectare la platforma de interoperabilitate, sînt suportate de participantul privat.
8. Participantul privat care furnizează date prin intermediul platformei de interoperabilitate unui participant public, în scopul executării unei obligații legale în raport cu statul, ce decurge din prevederi legale exprese, nu achită taxa de configurare și taxa pentru schimbul de date. Acest fapt va fi expres indicat în anexa tehnică ce va descrie fluxul de schimb de date implementat în acest context.
9. Participantul privat poate consuma un set determinat de date prin intermediul platformei MConnect în scopul dezvoltării și oferirii unor soluții tehnologice de interes social (aplicații, portaluri informaționale etc. prin care sînt promovate interesele societății și ale statului, fără a urmări un scop lucrativ sau obținerea unui venit, și care au la bază obiective filantropice de importantă socială, acordînd acces persoanelor la propriile date, fără a fi percepute taxe în acest sens). În acest caz taxa pentru schimb de date nu se percepe, iar participantul privat achită doar taxa de configurare. În situația utilizării datelor consumate într-un alt scop decît cel prevăzut la prezentul punct, urmează a fi aplicate prevederile corespunzătoare ale Contractului.

**V. NIVELUL AGREAT DE SERVICII**

1. Schimbul de date prin intermediul platformei MConnect se efectuează cu respectarea nivelului agreat de servicii, în ceea ce privește perioada de disponibilitate, nivelurile de disponibilitate și de accesibilitate ale platformei MConnect.
2. La conectare la platforma MConnect autoritatea competentă comunică participantului privat nivelul agreat de servicii, parametrii și indicatorii de performanță ale schimbului de date prin intermediul platformei MConnect.
3. Nivelul agreat de servicii este stabilit pentru fiecare scenariu de schimb de date implementat și este indicat per serviciu configurat în anexele tehnice respective.
4. Autoritatea competentă monitorizează performanța procesului de schimb de date și respectarea nivelului agreat de servicii.
5. Nivelul agreat de servicii (perioada de disponibilitate, nivelul de disponibilitate, nivelul de accesibilitate a datelor prin platforma MConnect) depinde în mod direct de nivelul de disponibilitate al sistemelor informaționale ale participanților - furnizori de date.
6. Autoritatea competentă este responsabilă de asigurarea calității serviciilor de transport de date la nivelul agreat de servicii pentru platforma MConnect.
7. Autoritatea competentă nu este responsabilă de calitatea datelor furnizate de către participantul - furnizor de date, inclusiv de disponibilitatea, integritatea și performanța acestora.
8. Participantul privat trebuie să asigure nivelul de disponibilitate al sistemelor sale informaționale, ce furnizează date prin platforma MConnect, conform nivelului agreat al serviciilor stabilit în anexele tehnice respective.
9. Participantul privat este responsabil de respectarea nivelului agreat de servicii pe segmentul de consum al datelor.
10. Participantul privat este obligat să informeze imediat autoritatea competentă despre abaterile de la nivelul agreat de servicii sau despre orice alt eveniment depistat care ar putea compromite buna funcționare a platformei MConnect sau a sistemelor informaționale ale altor participanți la schimbul de date.

**VI. CIRCUMSTANȚELE CARE JUSTIFICĂ NEEXECUTAREA**

1. În afară de alte cazuri prevăzute de lege, neexecutarea obligației de către autoritatea competentă sau, respectiv, de către participantul privat este justificată în măsura în care partea care invocă neexecutarea demonstrează una din următoarele circumstanțe:

a) un impediment în afara controlului uneia dintre părți, dacă acesteia nu i se putea cere în mod rezonabil să evite sau să depășească impedimentul ori consecințele acestuia;

b) cealaltă parte a cauzat neexecutarea obligației pentru prima parte, inclusiv prin întârziere sau prin faptul că prima a suspendat executarea obligației în temeiul art.914 Cod civil al Republicii Moldova nr.1107/2002.

1. În cazul în care obligația a apărut dintr-un contract sau alt act juridic, neexecutarea nu este justificată dacă partea care invocă neexecutarea ar fi putut în mod rezonabil să ia în considerare impedimentul la data încheierii.
2. În cazul în care impedimentul justificator este doar temporar, justificarea produce efecte pe durata existenței impedimentului. Totuși, dacă întârzierea capătă trăsăturile neexecutării esențiale, cealaltă parte poate să recurgă la mijloacele juridice de apărare întemeiate pe o asemenea neexecutare.
3. În cazul în care impedimentul justificator este permanent, obligația se stinge. Obligația corelativă de asemenea se stinge. În cazul obligațiilor contractuale, efectele restitutive ale acestei stingeri sunt reglementate prin dispozițiile art.926-932 din Codul civil al Republicii Moldova nr.1107/2002, care se aplică în mod corespunzător.
4. Partea care invocă neexecutarea are obligația de a asigura ca cealaltă parte să primească o notificare despre impediment și efectele lui asupra capacității de a executa, într-un termen rezonabil după ce prima parte a cunoscut sau trebuia să cunoască aceste circumstanțe. Partea informată despre neexecutare are dreptul la despăgubiri pentru orice prejudiciu rezultat din neprimirea respectivei notificări.
5. Impedimentul justificator nu exonerează partea care invocă neexecutarea de plata despăgubirilor dacă impedimentul a apărut după neexecutarea obligației, cu excepția cazului când cealaltă parte nu ar fi putut, oricum, din cauza impedimentului, să beneficieze de executarea obligației.

### **CERINȚELE REFERITOARE LA ASIGURAREA SECURITĂȚII**

* 1. Regimul de confidențialitate în cazul operării cu informația încredințată sau care a devenit cunoscută părților în procesul de executare a prezentului Contract trebuie să asigure:

1. limitarea numărului persoanelor cu funcții de răspundere cu drept de acces la informația confidențială;
2. delimitarea funcțională și ordinea de admitere controlată a persoanelor cu funcții de răspundere la realizarea activităților legate de informația confidențială;
3. identificarea și autentificarea utilizatorilor finali cu utilizarea mijloacelor moderne de autentificare și a protocoalelor criptografice;
4. securitatea păstrării, prelucrării și transmisiei informației confidențiale prin intermediul canalelor securizate de telecomunicații.
   1. Părțile asigură securitatea informației confidențiale la depozitare, prelucrare și transmitere prin canalele de comunicații gestionate de părți.
   2. Părțile, în procesul de executare a prezentului Contract, nu vor divulga date cu caracter personal ale angajaților acestora și nu vor oferi acces la aceste date terților, fără acordul în scris al persoanelor vizate, cu excepția când o asemenea divulgare este cerută de lege. Această obligație va fi valabilă și după încetarea prezentului Contract pe termenul nu mai mic de 2 ani după expirarea lui.
   3. Părțile se obligă, pe durata prezentului Contract și pe termenul nu mai mic de 2 ani, să ia măsurile tehnice și organizatorice pentru protejarea datelor cu caracter personal ale angajaților celeilalte părți, accesate sau prelucrate de către angajații săi, de acces sau prelucrare neautorizată sau ilegală și de pierdere/distrugere sau deteriorare, precum și să întreprindă toate acțiunile rezonabile pentru a asigura caracterul de încredere a personalului său care va avea acces la asemenea date prelucrate în cadrul executării obligațiilor de serviciu.
   4. O parte se obligă să anunțe imediat (în cel mult 24 ore de la depistare) cealaltă parte în cazul oricăror evenimente/incidente care afectează sau pot afecta securitatea datelor cu caracter personal ale angajaților acestuia.

### **MODIFICAREA ȘI REZOLUȚIUNEA CONTRACTULUI**

* 1. În cazul în care în procesul de executare a prezentului contract apar circumstanțe care lezează interesele comerciale legitime ale părților și care nu au putut fi prevăzute la data încheierii acestuia, părțile au dreptul să convină asupra modificării clauzelor Contractului.
  2. Modificările la prezentul Contract se întocmesc în scris, în forma de acorduri adiționale semnate de ambele părți, și constituie parte integrantă a acestuia.
  3. Contractul poate fi rezoluționat:

1. la acordul comun al părților;
2. în temeiul prevederilor legislației în vigoare;
3. pe lângă alte temeiuri prevăzute de lege, prezentul Contract poate fi rezoluționat pe întreaga durată de valabilitate, de către oricare dintre părți, acordând preaviz scris de cel puțin 20 (douăzeci) zile lucrătoare celeilalte părți, în cazul în care această din urmă parte a comis o încălcare esențială a prezentului Contract și nu a remediat-o sau nu este capabilă să o remedieze în termenul stabilit de către cealaltă parte;
   1. Obligațiile conform Contractului, existente și neexecutate ale părților la momentul (data) rezoluționării Contractului trebuie să fie satisfăcute necondiționat de către părți.

**VII. MODALITATEA DE SOLUȚIONARE A LITIGIILOR**

1. Neînțelegerile și litigiile apărute între părți în legătură cu executarea prezentului Contract se soluționează pe calea amiabilă, prin negocieri directe între părți.
2. Partea care se consideră lezată într-un drept se adresează celeilalte părți în scris cu o notificare argumentată, în termen de 5 zile lucrătoare de la constatarea deficiențelor pe care le invocă în legătură cu prezentul Contract.
3. Partea care a primit notificarea este obligată să o examineze în termen de 5 zile lucrătoare de la data primirii și să comunice celeilalte pârți despre decizia luată.
4. În caz de recunoaștere a pretențiilor, partea vizată este obligată, în termen de 5 zile, să remedieze situația, să asigure înlăturarea deficiențelor invocate, respectînd prevederile prezentului Contract și continuitatea relațiilor în baza acestuia.
5. În cazul în care măsurile întreprinse în vederea soluționării litigiului pe cale amiabilă nu au avut efect, acesta va fi transmis spre examinare în instanța de judecată competentă conform legislației Republicii Moldova.

# VIII. DISPOZIŢII FINALE

1. Prezentul Contract este încheiat pe perioadă nedeterminată și intră în vigoare la data înregistrării acestuia de către autoritatea competentă. Prezentul contract poate înceta cu acordul ambelor părți, fiind respectată obligația de notificare prealabilă de cel puțin 30 de zile.
2. Prezentul Contract, împreună cu anexele sale care fac parte integrantă din cuprinsul său, reprezintă voința părților și înlătură orice altă înțelegere verbală dintre acestea, anterioară sau ulterioară încheierii lui.
3. În cazul reorganizării sau schimbării denumirii părților, funcțiile lor privind executarea prevederilor prezentului Contract vor fi preluate de către respectivii succesori în drepturi.

**IX. ADRESA ŞI SEMNĂTURILE PĂRŢILOR**

|  |  |
| --- | --- |
| **Autoritate competentă:**  **IP „Agenția de Guvernare Electronică”**  IDNO: 1010600034203  MD-2012, mun. Chişinău, str. A. Puşkin 42B;  e-mail: [office@egov.md](mailto:office@egov.md) | **Participant privat:**  IDNO:  MD-  email: |
| **Director**  **\_\_\_\_\_\_\_\_\_\_\_\_\_\_\_\_ Olga TUMURUC**  *LŞ* | **Director**  **\_\_\_\_\_\_\_\_\_\_\_\_\_\_\_**  *LŞ* |